PTTEP เด้งกลับ 4% หลังเพิ่มสัดส่วนลงทุนแหล่งบงกชอีก 22% หนุนกำลังผลิตพุ่งกระฉูด
PTTEP เด้งกลับ 4% หลังเพิ่มสัดส่วนลงทุนแหล่งบงกชอีก 22% หนุนกำลังผลิตพุ่งกระฉูด โบรกฯ แนะซื้อเป้า 145 บ. ล่าสุด ณ เวลา 10.35 น. อยู่ที่ 131.50 บาท บวก 5.50 บาท หรือ 4.37% สูงสุดที่ 132 บาท ต่ำสุดที่ 128 บาท ด้วยมูลค่าซื้อขาย 521.46 ล้านบาท
22 มิ.ย. 2561

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ล่าสุด ณ เวลา 10.35 น. อยู่ที่ 131.50 บาท บวก 5.50 บาท หรือ 4.37% สูงสุดที่ 132 บาท ต่ำสุดที่ 128 บาท ด้วยมูลค่าซื้อขาย 521.46 ล้านบาท

ทั้งนี้ ราคาหุ้น PTTEP คาดว่ามีสาเหตุนักลงทุนเข้าซื้อเก็งกำไรรับปัจจัยบวกจากกรณี PTTEP เข้าซื้อสัดส่วนลงทุนในโครงการบงกชเพิ่มอีก 22.22% เป็น 66.66% ในโครงการบงกช ซึ่งได้แก่ แปลง B15 แปลง B16 และแปลง B17 จากบริษัท Shell Integrated Gas Thailand Pte. Limited (Shell) และแปลง G12/48 จากบริษัท Thai Energy Company Limited (บริษัทย่อยของ Shell) ทำให้ปริมาณขายปิโตรเลียมในปี 2561 ของ PTTEP เพิ่มขึ้น 35,000 บาร์เรลต่อวัน คาดเริ่มรับรู้ตั้งแต่ไตรมาส 3/61
โดย บล.เอเชีย เวลท์ ระบุในบทวิเคราะห์ว่า จากกรณีที่ PTTEP เข้าซื้อสัดส่วนลงทุนในโครงการบงกชเพิ่มอีก 22.22% เป็น 66.66% ทำให้ปริมาณขายปิโตรเลียมในปี 2561 ของ PTTEP เพิ่มขึ้น 35,000 บาร์เรลต่อวัน คาดเริ่มรับรู้ตั้งแต่ไตรมาส 3/61 นั้น บล.เอเชีย เวลท์ได้รวมเรื่องนี้ไว้ในประมาณการผลประกอบการและราคาเป้าหมายของ PTTEP แล้ว ที่ 145 บาทต่อหุ้น
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ได้รวม Upside จากการเพิ่มสัดส่วนในโครงการบงกชจาก 44.4 เป็น 66.67% ไว้แล้วในประมาณการ สัดส่วนที่เพิ่มขึ้นของบงกชจะช่วยหนุนการผลิตปี 2561-2562 เพิ่มขึ้น 4.8% และ 2.2% ตามสมมติฐานของบล.เมย์แบงก์ฯ PTTEP อยู่ระหว่างมองหาการซื้อกิจการเพิ่มเติม โดยมุ่งเน้นเป็นสินทรัพย์ที่ผลิตแล้ว และสามารถรับรู้ผลประกอบการได้ทันที แนะนำ Trading buy ราคาเป้าหมาย 140 บาท เทคนิคอาจมีการปรับลงปิด gap ที่ 122.5 ต้าน 130 บาท